Fidelio - Jazz/World - Világhírű jazz zenészek az Alba Regia Feszten
2015.07.28. 19:55
Székesfehérvár ismét a zenei élet központja lesz augusztus 3. és 5. között. Három napon keresztül, három helyszínen a világsztár Electro Deluxe és az Eric Essix's Move Trio mellett a hazai zenei élet legjobbjai pezsdítik fel a királyok városát.
A Zichy Liget nagyszínpadán az alabamai világsztár Eric Essix's Move Trio koncertjét hallhatjuk, de itt lépnek fel a hazai zenei élet olyan előadói is, mint a Pribojszki Mátyás Band, a Hot Jazz Band vagy a Peet Project. Az Alba Regia Feszt idén is kínál zenei különlegességet; a francia Electro Deluxe augusztus 3-án a történelmi belvárosban a Hotel Magyar Király előtti téren varázsolja el egyedülálló soul-funk hangzásvilágával a nagyérdeműt. A Szent István Király Múzeum hangulatos kertjében pedig többek között a Pozsár Trio, a Loop Doctors, a Balázs Elemér Group és a Borbély Műhely koncertjeit élvezhetjük majd.
A nagy történelmi és kulturális múlttal rendelkező város 1967-től csaknem húsz éven át otthont adott az Alba Regia Jazz Fesztiválnak. A fesztivál két főszervezője, Mits Gergő, előadóművész, a Kodolányi János Főiskola Művészeti Tanszékének vezetője, többek között a United zenekar basszusgitárosa és Vörös Tamás, előadóművész, a Hang-Szín-Tér Művészeti Szakközépiskola művészeti igazgatója. Céljuk egy hosszútávú zenei projekt kialakítása, nemcsak a nyári fesztivál keretein belül, hanem egész évre kiterjesztve. A tavalyi évben nagysikerű Biréli Lagrene, a Dirty Loops, és Richard Bona koncert után idén újabb zenei nagyágyúkkal Dominique Di Piazzával, illetve Kim Plainfileddel folytatták a sort. Az augusztus 3-5-ig tartó Alba Regia Feszt koncertjei Székesfehérvár város támogatásának köszönhetően ingyenesen látogathatóak.